
REFERAT DE APROBARE

    Prezentul proiect de ordin  este emis în temeiul prevederilor art. 101 alin. (5), (6) și (7) din Legea nr. 331/2024 privind Codul silvic, cu modificările și completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art.13 alin.(4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.
        Principalele modificări și completări vizează înființarea Registrului electronic național al evidenței utilajelor specifice de exploatare, care asigură evidența digitală a utilajelor deținute de operatorii economici, necesară calculului capacității anuale de exploatare. 
        Dezvoltarea și operaționalizarea registrului se realizează de către ASFOR, în termen de maximum 60 de zile de la data intrării în vigoare a prezentului ordin.
      Dosarul necesar atestării se completează cu:
· numărul de înregistrare din Registrul electronic național al evidenței utilajelor specifice de exploatare  a utilajelor. Înregistrarea în Registrul electronic național al evidenței utilajelor specifice de exploatare a utilajelor prevăzute la lit. g), face dovada asigurării capacității tehnice anuale pentru activități de exploatare forestieră. Capacitatea anuală de exploatare forestieră este de minimum 2.500 m³, iar pentru identificarea tipului de utilaj se pot solicita documente clarificatoare. 
· certificatul de participare eliberat de ASFOR, care atestă participarea la cursurile de formare profesională organizate pentru administratorii operatorului economic și pentru personalul de specialitate, cu o durată de minimum 8 ore/an, în vederea creșterii gradului de cunoaștere a legislației și a regulilor de exploatare a lemnului.
        Se aduc clarificări referitoare la retragerea certificatelor de atestare în condițiile art. 21 alin. (1) lit.g):
„în baza propunerii de retragere din raportul de control aprobat de Garda Forestieră Națională și structurile teritoriale ale acesteia sau de alte instituții cu rol de control, comunicat și necontestat în termenul legal prevăzut de Legea contenciosului administrativ nr. 554/2004, cu modificările și completările ulterioare, dacă valoarea prejudiciului forestier produs prin rupere, distrugere, degradare ori scoaterea din rădăcini, fără drept, ori prin tăierea fără drept, este mai mare de 5 ori decât prețul mediu al unui metru cub de lemn la data comiterii faptei; retragerea certificatului poate fi contestată în condițiile legii.”
        La articolul 21 alineatul (1), după litera j) se introduce o nouă literă, lit. k), prin  care se reglementează retragerea certificatelor de atestare pentru fapta de exploatare a lemnului din partizi contractate, fără autorizație de exploatare și/sau proces-verbal de predare-primire a parchetului.
    Se introduce un nou articol, art. 261 prin care se reglementează obligația ASFOR de organizare de cursuri de formare profesională pentru administratorii agenților economici și pentru personalul de specialitate, alții decât cei din cadrul unităților și structurilor de administrare silvică.
 Cursurile au ca scop creșterea gradului de cunoaștere a legislației și a regulilor de exploatare a lemnului.
 Durata cursurilor de formare profesională trebuie să fie de minimum 8 ore/an. 
În vederea punerii în aplicare a prevederilor art. 261  , ASFOR deține Autorizația seria BZ  nr. 000850 emisă de Comisia de autorizare a furnizorilor de formare profesională din Județul Buzău. 
 În termen de maximum 60 de zile de la data intrării în vigoare a prezentului ordin, ASFOR va elabora și aproba metodologia de desfășurare a cursurilor de formare profesională.
 În termen de 30 zile de la data aprobării metodologiei prevăzute la alin. (4), ASFOR va începe organizarea cursurilor. Informațiile minimale cum ar fi: locul, data/perioada, organizatorul, formatorul se anunță pe site-ul ASFOR, cu cel puțin 15 zile înainte de organizarea cursurilor.
 La finalizarea cursurilor de formare profesională, ASFOR eliberează  un certificat de participare, fiecărei persoane participante care are calitatea de administrator,  respectiv de persoană cu pregătire de specialitate
De asemenea,  au fost introduse dispoziții tranzitorii și finale, astfel:
 Certificatele de atestare/reatestare emise anterior intrării în vigoare a prezentului ordin își păstrează valabilitatea până la expirarea termenului înscris pe acestea, sau, după caz, a retragerii acestora în condițiile prezentului regulament.
Începând cu data de 1 ianuarie 2027, dosarul prevăzut la art. 12 alin. (1), art. 13 și art. 15, după caz,  prin care se solicită atestarea, reatestarea sau revizuirea pentru lucrări de exploatare forestieră va cuprinde și dovada înregistrării utilajelor în Registrul electronic național al evidenței utilajelor specifice de exploatare, precum și dovada participării persoanelor prevăzute la art. 261 alin. (1) la cursurile de formare profesională, în baza căruia se face atestarea/retestarea/revizuirea, acestea constituind condiții obligatorii pentru atestare/reatestare/revizuire. 
Agenții economici atestați pentru activitatea de exploatare a lemnului, denumiți în prezentul ordin operatori economici, sunt organizați ca persoane juridice, potrivit art. 101 alin. (2) din Legea nr. 331/2024, cu modificările și completările ulterioare.
Dosarele de atestare, reatestare sau revizuire depuse la secretariatul Comisiei se vor analiza și soluționa potrivit prevederilor legale în vigoare la data depunerii cererii. 
    Având în vedere cele precizate anterior, propun aprobarea proiectului de Ordin pentru modificarea și completarea Regulamentului privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin Ordinul ministrului apelor și pădurilor nr. 1.106/2018.

